Source: https://kosice.dnes24.sk/horuca-aktualita-najvyssi-sud-odsudil-roberta-okolicanyho-na-dozivotie-296305
Timestamp: 2018-07-20 18:17:13+00:00
Document Index: 4885185

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Najvyšší súd odsúdil Róberta Okoličányho na doživotný trest odňatia slobody! | Košice24.sk
Najvyšší súd odsúdil Róberta Okoličányho na doživotný trest odňatia slobody!
Najvyšší súd SR dnes odsúdil Róberta Okoličányho na doživotný trest odňatia slobody. Tu sú podrobnosti!
Aktualizované 11. apríl 2018 2018 15:38
Najvyšší súd (NS) SR v stredu odsúdil Róberta Okoličányho, považovaného za bosa východoslovenského podsvetia, na doživotný trest odňatia slobody. Rozhodnutie súdu je právoplatné.
Najvyšší súd uložil spolu tri doživotné tresty, okrem Róberta Okoličányho aj Róbertovi Nigutovi a Jaroslavovi Potučkovi.
V prípade figurovalo spolu 16 obžalovaných, ktorých prokurátor vinil z 20 skutkov. Podľa súdu sa mali jednotliví obžalovaní dopustiť trestných činov ako založenie, zosnovanie a podporovanie zločineckej a teroristickej skupiny, viacerých vrážd, nedovoleného ozbrojovania, lúpeže, vydierania, krádeže, poškodzovanie cudzej veci a ďalších.
Najvyšší súd ďalej uložil Jozefovi Leškovi trest odňatia slobody 24,5 roka, Ľubomírovi Bialkovi 12,5 roka, Pavlovi Karasovi 12 rokov, Jaroslavovi Janoščákovi 11 rokov, Jánovi Borzovi osem rokov, Martinovi Mikovi osem rokov, Rudolfovi Okoličánymu tri roky, Ľubošovi Vasiľovovi päť rokov, Michalovi Bezekovi 26 mesiacov a tri roky, Róbertovi Čorbovi dva roky. Ladislavovi Fircákovi súd uložil podmienečný trest odňatia slobody na 18 mesiacov, pričom mu určil skúšobnú dobu dva roky. Martina Turóczyho NS SR taktiež odsúdil na podmienečný trest odňatia slobody na jeden rok so skúšobnou dobou 18 mesiacov. R. D. bol spod obžaloby oslobodený.
Podľa súdu okrem iných dôkazov usvedčovala obžalovaných aj výpoveď korunného svedka. „Treba zdôrazniť, že svedok bol jednou z osôb účastnej na činnosti zločineckej skupiny. Vypovedal o rôznych okolnostiach na základe vlastných prežitých udalostí,“ povedal okrem iného predseda senátu. Dodal, že s výnimkou jedného skutku tak išlo o priameho svedka. Predseda senátu doplnil, že tento svedok vypovedal vo veci viackrát, pričom sa jednalo o totožné výpovede.
„Senát Najvyššieho súdu okamžite nariadil výkon trestu a vydal príkaz na dodanie do výkonu trestu,“ povedala hovorkyňa NS SR Alexandra Važanová. Stalo sa tak v prípade 13 obžalovaných.
Pôvodná obžaloba na celú zločineckú skupinu bola podaná 27. apríla 2007 a súd do dnešného dňa vytýčil v tejto kauze približne 130 pojednávaní.
Náročný zásah v Košiciach: Auto skončilo prevrátené na električkovej trati
Týka sa to aj vás? Na týchto košických uliciach nepôjde elektrina
Ľadový expres je „trefa“ do čierneho. Má obrovský úspech
Slováci rozhodli: Takmer 70 % ľudí súhlasí so zatvorením obchodov počas nediel
Budapeštiansky súd súhlasil so žiadosťou E.Varholíkovej o prepustenie na slobodu